Kommissionens forordning (EF) nr. 2258/2002

af 18. december 2002

om ændring af forordning (EF) nr. 1868/2002 og (EF) nr. 1870/2002 for så vidt angår ansøgninger om licenser for import af hvidløg med oprindelse i alle andre tredjelande end Kina for perioden fra 6. januar til 28. februar 2003

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved forordning (EF) nr. 545/2002(2),

under henvisning til Kommissionens forordning (EF) nr. 565/2002 af 2. april 2002 om fastsættelse af ordningen for forvaltning af toldkontingenter og om indførelse af en ordning med oprindelsescertifikater for hvidløg fra tredjelande(3), særlig artikel 8, stk. 2, og

ud fra følgende betragtninger:

(1) Ifølge artikel 6, stk. 2, i forordning (EF) nr. 565/2002 fordeles den tilgængelige maksimale mængde for hver af de tre oprindelser og for hvert af de kvartaler, der er angivet i bilag I til nævnte forordning, mellem de traditionelle og de nye importører. For hvert kvartal og for hver oprindelse tildeles de tilgængelige mængder dog fra den første mandag i den anden måned i hvert kvartal vilkårligt til de to importkategorier, nemlig de traditionelle og de nye importører.

(2) Ifølge artikel 2 i henholdsvis Kommissionens forordning (EF) nr. 1868/2002(4) og (EF) nr. 1870/2002(5) om udstedelse af licenser for import af hvidløg skal ansøgninger fra nye importører om importlicenser for produkter med oprindelse i henholdsvis Argentina og alle andre tredjelande end Kina og Argentina, der vedrører kvartalet fra den 1. december 2002 til den 28. februar 2003, og som indgives efter den 15. oktober 2002, afvises.

(3) Ifølge de oplysninger, som Kommissionen råder over på datoen for denne forordning, har de importlicenser, der i henhold til artikel 8 i forordning (EF) nr. 565/2002 er udstedt for kvartalet fra den 1. december 2002 til den 28. februar 2003 for produkter med oprindelse i Argentina og alle andre tredjelande end Kina og Argentina, omfattet lavere mængder end de maksimale mængder, der havde kunnet udstedes licenser for.

(4) Ifølge artikel 6, stk. 2, i forordning (EF) nr. 565/2002 bør de tilgængelige mængder derfor også kunne tildeles til nye importører fra den 6. januar 2003. For at dette kan ske, bør disse nye importører også have mulighed for at indgive ansøgninger om importlicens fra nævnte dato, dvs. den 6. januar 2003.

(5) Derfor bør forordning (EF) nr. 1868/2002 og (EF) nr. 1870/2002 ændres -

UDSTEDT FØLGENDE FORORDNING:

Artikel 1

Artikel 2 i forordning (EF) nr. 1868/2002 affattes således:

"Artikel 2

Ansøgninger fra nye importører om importlicenser i henhold til forordning (EF) nr. 565/2002 for produkter med oprindelse i alle andre tredjelande end Kina og Argentina, der vedrører kvartalet fra den 1. december 2002 til den 28. februar 2003, og som indgives efter den 15. oktober 2002 og inden den 6. januar 2003, afvises. Ansøgninger, der vedrører kvartalet fra den 1. marts 2003 til den 31. maj 2003, kan indgives fra den 13. januar 2003."

Artikel 2

Artikel 2 i forordning (EF) nr. 1870/2002 affattes således:

"Artikel 2

Ansøgninger fra nye importører om importlicenser i henhold til forordning (EF) nr. 565/2002 for produkter med oprindelse i Argentina, der vedrører kvartalet fra den 1. december 2002 til den 28. februar 2003, og som indgives efter den 15. oktober 2002 og inden den 6. januar 2003, afvises. Ansøgninger, der vedrører kvartalet fra den 1. marts 2003 til den 31. maj 2003, kan indgives fra den 13. januar 2003."

Artikel 3

Denne forordning træder i kraft den 19. december 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. december 2002.

På Kommissionens vegne

J. M. Silva Rodríguez

Generaldirektør for landbrug

(1) EFT L 297 af 21.11.1996, s. 1.

(2) EFT L 84 af 28.3.2002, s. 1.

(3) EFT L 86 af 3.4.2002, s. 11.

(4) EFT L 281 af 19.10.2002, s. 4.

(5) EFT L 281 af 19.10.2002, s. 6.